Numru ta' nisa Musulmani nġabru f'Westminster juru s-solidarjetà tagħhom mal-vittmi tal-attakk li seħħ fl-istess post nhar it-22 ta' Marzu. In-nisa libsu l-kulur blu, simbolu ta' paċi. Magħhom ingħaqdu oħrajn biex flimkien għamlu ħames minuti ta' silenzju. Dan il-ġest ried jibgħat messaġġ ieħor li mhux kull attakk terroristiku huwa f'isem il-Musulmani. Dan wara li mill-attakk f'Londra ċċirkola ritratt ta' mara Musulmana bil-mobile f'idejha fil-ħin tat-traġedja u konsegwenza t'hekk spiċċat vittma t'attakki fuq il-midja soċjali. L-attakk f'Londra ħalla tliet persuni mejta fosthom uffiċjali tal-pulizija. Dan meta l-aggressur saq karozza għal fuq in-nies li kienu fiż-żona. JIBDA L-PROĊESS GĦALL-BREXIT Nhar id-29 ta' Marzu l-Prim Ministru Ingliża Theresa May bagħtet l-ittra li biha nnotifikat lill-Unjoni Ewropea li se tibda l-proċess biex ikun skattat Artiklu 50 tat-Trattat ta' Lisbona. L-għada tal-ittra, fl-Ingilterra ingħata bidu għal dibattitu ġdid. Fil-fatt fil-House of Commons bdiet diskussjoni biex liġijiet Ewropej ikunu emendati skont ir-realtà l-ġdida tal-pajjiż. Dan kollu qed ikun propost fl-abbozz imsejjaħ The Great Repeal li jinkludi liġijiet dwar drittijiet tal-ħaddiema u l-ambjent fost oħrajn. Liġijiet li jridu jinbidlu tul il-proċess Brexit. Is-segretarju responsabbli mit-taħdidiet u l-proċess għal ħruġ tar-Renju Unit mill-Unjoni Ewropea qal li l-liġijiet tal-pajjiż jistgħu jitjiebu wara li jiġu emendati. Emendi li jfissru li r-Renju Unit jinħall minn mal-Unjoni Ewropea. Wara l-ittra, l-Unjoni Ewropea ħarġet il-pożizzjoni tagħha. F'Malta il-President tal-Kunsill Ewropew Donald Tusk f'laqgħa mal-Prim Ministru Joseph Muscat ħabbar l-erba' prinċipji fundamentali li jrid ikun hemm qbil dwarhom biex jintlaħaq ftehim. APPROVAZZJONI GĦALL-EWWEL BINI L-Iżrael approva l-bini tal-ewwel residenzi Lhud fix-Xatt tal-Punent. Il-kabinett tas-sigurtà Iżraeljan ivvota b'mod unanimu tard il-Ħamis biex jibda l-bini fuq għolja magħrufa bħala Geulat Zion, viċin il-belt Palestinjana Nablus. Huwa maħsub li ż-żona se tilqa' 40 familja li d-djar tagħhom tneħħew wara li kienu mibnija b'mod mhux awtorizzat. Uffiċjali Palestinjani kkundannaw din id-deċiżjoni filwaqt li appellaw lill-komunità internazzjoni biex tintervjeni. L-awtoritajiet Iżraeljani approvaw eluf ta' djar ġodda mindu Donald Trump inħatar President tal-Istati Uniti. ĦABS WARA SENSIELA TA' PROTESTI Il-Kap tal-Oppożizzjoni Russu Alexei Navalny ntbagħat 15-il ġurnata ħabs wara li kien il-moħħ ta' sensiela ta' protesti fir-Russja. Protesti li saru kontra t-tmexxija tal-Prim Ministru u l-President Russu, protesti li twaqqfu minħabba li skont rapporti saru mingħajr il-permessi uffiċjali. Minbarra ħabs, il-Qorti Russa mmultatu l-multa t'20,000 rublu ekwivalenti għal 350 dollaru. It-tensjoni bejn il-Kremlin u l-Oppoiżizzjoni qed tkompli tintensifika bil-Kremlin akkuża lill-Kap tal-Oppożizzjoni li instiga l-vjolenza u li ħallas lin-nies biex jattendu. Intant il-Kap tal-Oppożizzjoni baqa' jallega li l-Prim Ministru Russu hu involut fil-korruzzjoni. PROJBITA D-DAQNA TWILA Ir-reġjun ta' Xinjiang fiċ-Ċina għażel li jipprojbixxi d-daqna twila ħafna u l-ilbies tal-velu f'postijiet pubbliċi. Dan f'mossa li ntqal li hi maħsuba biex tegħleb l-estremiżmu. Xinjiang huwa l-post fejn jgħixu l-Uighurs, grupp tradizzjonalment Musulman li jgħidu li huma diskriminati. Fil-fatt is-snin riċenti raw ġlied imdemmi fir-reġjun. Il-Gvern Ċiniż, però, jitfa' l-ħtija tal-vjolenza fuq militanti Iżlamiċi u separatisti. Iżda, gruppi li jiġġieldu favur iktar drittijiet jgħidu li l-inkwiet huwa riżultat ta' politika ripressiva u jargumentaw li l-miżuri ġodda se jitfgħu l-grupp Musulman f'estremiżmu. 45,000 DAR MINGĦAJR DAWL Ċiklun ta' rwiefen b'qawwa ta' 263 kilometru fis-siegħa ħakem il-kosta ta' Queensland fl-Awstralja. Ċiklun li kkawża qtugħ ta' dawl f'45,000 dar mingħajr dawl u ħsarat f'diversi binjiet. Madwar 25,000 persuna kellhom jitilqu minn djarhom. Jidher li ċ-ċiklun bl-isem ta' "Debbie" se jkun l-iktar wieħed li kkawża ħsara mis-sena 2011 'l hawn. B'reazzjoni għas-sitwazzjoni fi Queensland, il-Prim Ministru Awstraljan Malcolm Turnbell qal li l-pajjiż huwa lest f'każ t'emerġenza kkawżata minn qawwiet naturali. Fil-fatt, aktar tard din il-ġimgħa, l-iskejjel kollha fi Queensland ingħalqu u dan kawża tal-għargħar li ġab miegħu ċ-ċiklun tant li kien hemm appelli biex ħadd ma joħroġ minn daru. Sadanittant, iċ-ċiklun Debbie donnu naqas, tant li l-midja Awstraljana m'għadhiex tirreferi għalih bħala ċiklun.